Egebæksvang Kirke
Egebæksvang Kirke er en sognekirke, som ligger i den nordøstlige udkant af Espergærde, ned til skov mod vest og ud til Øresund mod øst.
Kirkegården, der omgiver kirken mod nord og syd, er omgivet af små mure af kløvede kampesten, hvorpå der vokser hække. Hovedindgangen til kirkegården er en port umiddelbart øst for kirken.
Kirken er opført 1896-1897 efter tegning af arkitekt Ludvig Knudsen (1843-1924). Kirken er bygget af røde sten i nyromansk stil og består af et kor, et skib og et tårn med våbenhus. Hvor de fleste kirker er vendt med koret i øst, ligger Egebæksvang Kirkes kor i vest.
Indvendig er kirken kendetegnet af det høje loft med åben tagryg, hvis gråmalede bjælker sammen med de hvidkalkede vægge og det lyse inventar skaber et lyst og venligt kirkerum.
Kirkens inventar stammer fra mange forskellige perioder med flere dele, der er ældre end selve kirken. Mange dele er fra 1920’erne og tiden derefter.
De ældste inventarstykker er to store, løse figurer, som forestiller Kristus og Moses (eller en apostelfigur), der sandsynligvis har været en del af et epitafium, dvs. en mindetavle, fra omkring 1650-1700. Et krucifiks i kirken stammer også fra 1700-tallet.
Døbefonten er i granit og er tydeligt inspireret af romanske døbefonte, hvilket bl.a. ses ved det udhuggede tov langs kummens munding.
Altertavlen er et maleri fra 1924 med motivet ”den gode hyrde”, indsat i en rigt dekoreret, forgyldt ramme.